b'\n_START_ARTICLE_\nNikolai Kondr\xc3\xa0tiev\n_START_SECTION_\nBiografia\n_START_PARAGRAPH_\nKondr\xc3\xa0tiev va n\xc3\xa9ixer el 4 de mar\xc3\xa7 de 1892 en una fam\xc3\xadlia camperola, a la prov\xc3\xadncia de Kostrom\xc3\xa0, al nord-est de Moscou. Estudi\xc3\xa0 a la Universitat Estatal de Sant Petersburg, sota la direcci\xc3\xb3 de Mikha\xc3\xafl Tugan-Baranovsky. Es va especialitzar en estudis estad\xc3\xadstics i en economia agr\xc3\xadcola. Va ser militant del Partit Social-Revolucionari i, durant unes poques setmanes de 1917, fou sotssecretari d\'Aliments del Govern Provisional d\'Aleksandr K\xc3\xa9renski._NEWLINE_Encara que discrepava dels bolxevics, el 1920 va participar en l\'elaboraci\xc3\xb3 del primer Pla Quinquennal de la Uni\xc3\xb3 Sovi\xc3\xa8tica, va treballar a l\'Acad\xc3\xa8mia Agr\xc3\xadcola de Pere el Gran i va fundar, a Moscou, l\'Institut de Recerca de la Conjuntura, que es va dedicar a recopilar dades sobre les fluctuacions econ\xc3\xb2miques. Va participar en els debats sobre les diferencials de preus entre l\'agricultura i la ind\xc3\xbastria i els problemes de la \xc2\xabcrisi de les tisores\xc2\xbb entre els dos sectors._NEWLINE_El 1922 es va publicar a la Uni\xc3\xb3 Sovi\xc3\xa8tica una an\xc3\xa0lisi col\xc2\xb7lectiu sobre les condicions econ\xc3\xb2miques despr\xc3\xa9s de la Primera Guerra Mundial, en qu\xc3\xa8 es van incloure estudis seus referits als cicles econ\xc3\xb2mics llargs. El 1923 va polemitzar sobre aquest tema a Algunes q\xc3\xbcestions controvertides sobre l\'economia mundial i les seves crisis._NEWLINE_El 1924 va exposar la teoria dels cicles econ\xc3\xb2mics llargs a Sobre la noci\xc3\xb3 d\'est\xc3\xa0tica, din\xc3\xa0mica i fluctuacions econ\xc3\xb2miques, que tamb\xc3\xa9 va ser publicat en angl\xc3\xa8s a la Quarterly Journal Economics el 1925. Aquell mateix any, a la revista te\xc3\xb2rica de l\'Institut, Voprosky Conyunktur, va presentar alguns resultats posteriors de les seves investigacions estad\xc3\xadstiques Els cicles econ\xc3\xb2mics llargs, publicat en angl\xc3\xa8s a Review of Economics Statistics el novembre de 1935._NEWLINE_Kondr\xc3\xa0tiev fou retirat de la direcci\xc3\xb3 de l\'Institut de Conjuntura el 1928 i detingut al juliol de 1930, acusat de ser membre del "Partit Camperol del Treball" (un partit inexistent inventat per l\'NKVD). Condemnat com un "professor-kulak" i condemnat a 8 anys de pres\xc3\xb3, va complir la seva condemna, des del febrer de 1932 en endavant, a Suzdal, prop de Moscou. Encara que la seva salut es va deteriorar en males condicions, va continuar la seva investigaci\xc3\xb3 i va decidir preparar cinc nous llibres, com s\'esmenta en una carta a la seva esposa. Alguns d\'aquests textos finalment es van elaborar i publicar._NEWLINE_Va enviar la seva \xc3\xbaltima carta a la seva filla, Elena Kondr\xc3\xa0tieva, el 31 d\'agost de 1938. Poc despr\xc3\xa9s, el 17 de setembre durant la Gran Purga, va ser sotm\xc3\xa8s a un segon judici, condemnat a deu anys i sense dret a mantenir correspond\xc3\xa8ncia amb el m\xc3\xb3n exterior. No obstant aix\xc3\xb2, va ser afusellat el mateix dia que es va dictar la sent\xc3\xa8ncia. Kondr\xc3\xa0tiev tenia quaranta-sis anys en el moment de la seva execuci\xc3\xb3. Va ser rehabilitat gaireb\xc3\xa9 cinquanta anys m\xc3\xa9s tard, el 16 de juliol de 1987. Les seves obres completes van ser tradu\xc3\xafdes per primera vegada a l\'angl\xc3\xa8s per Stephen S. Wilson l\'any 1998._NEWLINE_El 1992, per commemorar el centenari del seu naixement, es va constituir la Fundaci\xc3\xb3 Internacional ND Kondratiev.'